Na temelju odredbe članka 26. Zakona o lokalnim porezima ("Narodne novine" br. 115/16, 101/17, 114/22, 114/23 i 154/24), te članka 28. Statuta Općine Milna („Službeni glasnik Općine Milna“ br. 12/22) Općinsko vijeće Općine Milna, na svojoj \_\_\_ sjednici održanoj dana \_\_\_ veljače 2025. donijelo je

**ODLUKU O IZMJENAMA I DOPUNAMA**

**ODLUKE O LOKALNIM POREZIMA OPĆINE MILNA**

**Članak 1.**

U Odluci o lokalnim porezima Općine Milna ("Službeni glasnik Općine Milna" br. 11/23), mijenja se članak 2. stavak 1. točka 2. na način da izmijenjen glasi:

„2. Porez na nekretnine“

**Članak 2.**

Naziv odjeljka 2. iznad članka 5. mijenja se i glasi:

"Porez na nekretnine".

**Članak 3.**

Članak 5. mijenja se na način da izmijenjen glasi:

"Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor."

**Članak 4.**

Članak 6. mijenja se na način da izmijenjen glasi:

„Porez na nekretnine plaća:

* **vlasnik nekretnine** – pravna i fizička osoba (domaća/strana).
* **korisnik nekretnine** – ako je na njega obveza plaćanja komunalne naknade prenesena pisanim ugovorom, ako se nekretninom koristi bez pravne osnove ili ako se ne može utvrditi vlasnik.

**Članak 5.**

Nakon članka 6. dodaje se članak 6.a, a koji glasi:

„Porez na nekretnine ne plaća se na nekretnine:

* koje služe za stalno stanovanje
* koje se iznajmljuju na temelju ugovora o najmu za stalno stanovanje (najmanje 10 mjeseci)
* koje domaćinu određenomu prema propisu kojim se uređuje ugostiteljska djelatnost služe za stalno stanovanje
* kada je onemogućena stambena namjena nekretnine (npr., nekretnina je bez infrastrukture, bez krova, narušene statike i slično)
* kada se nekretnina ne može koristiti zbog prirodnih nepogoda
* javne namjene i nekretnine namijenjene institucionalnom smještaju osoba
* koje se u poslovnim knjigama trgovačkih društava vode kao nekretnine namijenjene prodaji ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci
* preuzete u zamjenu za nenaplaćena potraživanja ako je od dana preuzimanja do 31. ožujka godine za koju se utvrđuje porez proteklo manje od šest mjeseci
* u vlasništvu općine ili grada koje se nalaze na njihovu području
* u vlasništvu osoba koje se, prema odlukama gradova odnosno općina, smatraju socijalno ugroženim građanima.“

**Članak 6**

Članak 7. mijenja se na način da izmijenjen glasi:

„Porez na nekretnine plaća se u godišnjem iznosu, ovisno o naselju u kojem se nekretnina nalazi, a kako slijedi:

1. Milna i Bobovišća na moru (naselje, izdvojeni dijelovi naselja, područja ugostiteljsko – turističke i druge namjene i područja bez namjene utvrđeno u PPUO Milna) u iznosu od 5,00 EUR po metru četvornome korisne stambene i/ili ugostiteljsko-turističke površine nekretnine;
2. Ložišća, Bobovišća i Podhume (naselje, izdvojeni dijelovi naselja, područja ugostiteljsko – turističke i druge namjene i područja bez namjene utvrđeno u PPUO Milna) u iznosu od 4,00 EUR po metru četvornome korisne stambene i/ili ugostiteljsko-turističke površine nekretnine.

**Članak 7.**

Postupci utvrđivanja poreza započeti po odredbama Odluke o lokalnim porezima Općine Milna (Službeni glasnik Općine Milna, broj 11/23), a koji nisu dovršeni do stupanja na snagu ove Odluke, dovršiti će se prema odredbama Odluke o lokalnim porezima Općine Milna (službeni glasnik Općine Milna, broj 11/23).

**Članak 8.**

Na postupak utvrđivanja, evidentiranja, nadzora, naplate i ovrhe poreza na nekretnine, kao i na druga pitanja koja nisu uređena ovom Odlukom, primjenjivati će se odredbe Zakona o lokalnim porezima („Narodne novine“, broj 15/16, 101/17, 114/22, 114/23, 152/24).

**Članak 9.**

Sve ostale odredbe Odluke o lokalnim porezima Općine Milna (Službeni glasnik Općine Milna, broj 11/23) ostaju nepromjenjene.

**Članak 10.**

Ova Odluka objaviti će se u „Narodnim novinama“ i „Službenom glasniku Općine Milna“, a stupa na snagu osmog dana od dana objave u „Službenom glasniku Općine Milna“.

**OBRAZLOŽENJE**

Pravno uporište za donošenje ovakve Odluke je članak 42. stavak 1. Zakona o lokalnim porezima („Narodne novine“ broj 115/16, 101/17, 114/22, 114/23, 152/24) u svezi s čl. 12. st. 1. Zakona o izmjenama i dopunama Zakona o lokalnim porezima („Narodne novine" broj 152/24) te čl. 28. Statuta Općine Milna („Službeni glasnik Općine Milna, broj 12/22).

Na sjednici Hrvatskog Sabora održanoj dana 13.12.2024. godine usvojen je Zakon o izmjenama i dopunama Zakona o lokalnim porezima koji je objavljen u Narodnim novinama broj 152/24 dana 24.12.2024. godine sa stupanjem na snagu od 01.01.2025. godine.

Budući da je navedenim zakonskim izmjenama, ukinut porez na kuće za odmor te je zamijenjen novim porezom na nekretnine, nužno je da Općina Milna kao jedinica lokalne samouprave, na odgovarajući način izmijeni dosadašnju Odluku o lokalnim porezima Općine Milna i to na način da se umjesto ukinutog poreza na kuće za odmor, propiše novi porez na nekretnine te da se odredi visina tog poreza, kao i nadležno tijelo za utvrđivanje i naplatu, odnosno da se na pravilan i zakonit način provede usklađenje Odluke Općine Milna s važećim zakonskim propisima. Odredbe Odluke koje se tiču poreza na potrošnju i poreza na korištenje javnih površina, ostaju nepromijenjene.

Nekretninom se, u smislu Zakona o lokalnim porezima („Narodne novine“ broj 115/16, 101/17, 114/22, 114/23, 152/24) smatra svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Obveznici plaćanja poreza na nekretnine su domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Porez na nekretnine lokalni je porez čiji se prihod dijeli:

1. 80% udio jedinice lokalne samouprave na čijem se području nekretnina nalazi

2. 20% udio jedinice područne (regionalne) samouprave na čijem se području nekretnina nalazi.

Premda zakonodavac propisuje raspon poreza na nekretnine od 0,60 EUR do 8,00 EUR po metru kvadratnom korisne površine nekretnine Općina Milna zadržava postojeći iznos koji je vrijedio kod oporezivanja kuća za odmor u visini od 5,00 EUR po metru kvadratnom korisne površine nekretnine za nekretnine koje se nalaze na području naselja Milna i Bobovišća n/m te u visini od 4,00 EUR po metru kvadratnom korisne površine nekretnine za nekretnine koje se nalaze na području naselja Ložišća, Bobovišća i Podhume.

Kako je Zakonom o izmjenama i dopuni Zakona o lokalnim porezima („Narodne novine“ broj 152/24) propisano kako postupak naplate, evidentiranja, ovrhe poreza na nekretnine može voditi nadležna jedinica lokalne odnosno područne samouprave ili nadležna ispostava Porezne uprave Ministarstva financija, Općina zadržava mogućnost da takve postupke u njegovo ime i za njegov račun vodi nadležna ispostava Porezne uprave Ministarstva financija.

Ujedno, Zakonom o izmjenama i dopuni Zakona o lokalnim porezima („Narodne novine“ broj 152/24) i to u njegovim prijelaznim i završnim odredbama, konkretno člankom 12. stavkom 1. propisano je kako su jedinice lokalne samouprave dužne uskladiti svoje Odluke s odredbama navedenog zakona te ju dostaviti Poreznoj upravi najkasnije do 28. veljače 2025. godine za primjenu tijekom 2025. godine. Imajući u vidu naprijed navedene odredbe Zakona, ovom Odlukom postojeća Odluka o lokalnim porezima Općine Milna usklađuje se sa izmjenama Zakona koje su stupile na snagu dana 01. siječnja 2025. godine, te se na taj način omogućuje njena primjena u 2025. godini.

Slijedom navedenog, predlaže se općinskom vijeću donošenje Odluke o izmjenama i dopuni Odluke o lokalnim porezima Općine Milna u predloženom tekstu.